“อุบล ไบโอ เอทานอล” ยื่นไฟลิ่งขาย IPO 1,370 ล้านหุ้น หวังใช้เป็นเงินทุนหมุนเวียนในบริษัท
“อุบล ไบโอ เอทานอล" หรือ UBE ผู้ดำเนินธุรกิจ 3 ประเภท คือ ผลิต-จำหน่ายเอทานอล, ผลิต-จำหน่ายแป้งมันสำปะหลัง และผลิตก๊าซชีวภาพและไฟฟ้า ยื่นไฟลิ่งขาย IPO 1,370 ล้านหุ้น หวังระดมทุนใช้เป็นเงินทุนหมุนเวียนในบริษัท โดยมีบล.เอเซีย พลัส จำกัด และธนาคารทหารไทย เป็นที่ปรึกษาทางการเงิน
30 เม.ย. 2561

บริษัท อุบล ไบโอ เอทานอล จำกัด (มหาชน) หรือ UBE เปิดเผยว่า บริษัทได้ทำการยื่นแบบแสดงรายการข้อมูล (ไฟลิ่ง) เมื่อวันที่ 27 เม.ย. 2561 แก่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นสามัญแก่ประชาชนเป็นครั้งแรก (IPO) จำนวน 1,370,000,000 หุ้น
แบ่งเป็น บมจ. อุบล ไบโอ เอทานอล เสนอขายหุ้นเพิ่มทุนไม่เกิน 1,174,286,000 หุ้น และผู้ถือหุ้นเดิม บริษัท ไทยออยล์ เอทานอล จำกัด (บริษัทลูกของ บริษัท ไทยออยล์ จำกัด (มหาชน) หรือ TOP) เสนอขายหุ้นสามัญเดิมไม่เกิน 97,857,000 หุ้น, บริษัท บีบีจีไอ จำกัด (บริษัทร่วมทุนระหว่าง บริษัท บางจาก คอร์ปอเรชั่น จำกัด (มหาชน) หรือ BCP กับ บริษัท น้ำตาลขอนแก่น จำกัด (มหาชน) หรือ KSL) เสนอขายหุ้นสามัญเดิมไม่เกิน 97,857,000 หุ้น โดยมีบริษัท ที่ปรึกษา เอเซีย พลัส จำกัด และธนาคารทหารไทย เป็นที่ปรึกษาทางการเงิน และมีบริษัทหลักทรัพย์ เอเซีย พลัส เป็นผู้จัดการการจัดจำหน่ายและรับประกันการจำหน่าย
ทั้งนี้ บริษัทฯมีความประสงค์จะขอเข้าจดทะเบียนในตลาดหลักทรัพย์แห่งประเทศไทย (SET) โดยมีวัตถุประสงค์เพื่อใช้เป็นเงินลงทุนในโครงการผลิตก๊าซชีวภาพและไฟฟ้าจากกากหมักและหญ้าเนเปียร์ (โครงการ RAPTOR), ใช้เพื่อชำระคืนเงินกู้ยืม และใช้เป็นเงินทุนหมุนเวียนในการดำเนินงาน
อนึ่ง บริษัทฯประกอบธุรกิจหลัก 3 ประเภท ได้แก่ ธุรกิจผลิตและจำหน่ายเอทานอล ธุรกิจผลิตและจำหน่ายแป้งมันสำปะหลัง และธุรกิจผลิตก๊าซชีวภาพและไฟฟ้า บริษัทฯ ถือเป็นผู้ผลิตและแปรรูปมันสำปะหลังแบบครบวงจร (Well-integrated Tapioca Player) รายใหญ่ที่สุดในภาคตะวันออกเฉียงเหนือตอนล่าง
ทั้งนี้ ภายหลังการเสนอขายหุ้นสามัญเพิ่มทุนให้แก่ประชาชนในครั้งนี้ บริษัทฯ จะมีทุนจดทะเบียนชำระแล้วจำนวน 3,914,286,000 บาท แบ่งเป็นหุ้นสามัญ 3,914,286,000 หุ้น มูลค่าที่ตราไว้หุ้นละ 1 บาท
ผู้ถือหุ้นรายใหญ่ของบริษัท ณ วันที่ 9 เม.ย.2561 ประกอบด้วย บริษัท เอสทีเค แคปปิตอล จำกัด ถือหุ้น 548 ล้านหุ้น คิดเป็น 20% หลังเสนอขาย IPO ครั้งนี้แล้วจะลดสัดส่วนการถือหุ้นลงเหลือ 14%, บริษัท ไทยออยล์ เอทานอล จำกัด ถือหุ้น 583 ล้านหุ้น คิดเป็น 21.28% หลังเสนอขาย IPO ครั้งนี้แล้วจะลดการถือหุ้นลงเหลือ 485.143 ล้านหุ้น คิดเป็น 12.39%, บริษัท บีบีจีไอ จำกัด ถือหุ้น 583 ล้านหุ้น คิดเป็น 21.28% หลังเสนอขาย IPO ครั้งนี้แล้วจะลดการถือหุ้นลงเหลือ 485.143 ล้านหุ้น คิดเป็น 12.39%, บริษัท เค พลัส โฮลดิ้ง จำกัด ถือหุ้น 460.52 ล้านหุ้น คิดเป็น 16.81% หลังเสนอขาย IPO ครั้งนี้แล้วจะลดสัดส่วนการถือหุ้นลงเหลือ 11.77%
ด้านผลการดำเนินงานของบริษัทฯในปี 2560 มีสินทรัพย์รวม 7,373.38 ล้านบาท หนี้สินรวม 4,432.04 ล้านบาท และส่วนของผู้ถือหุ้น 2,941.35 ล้านบาท โดยมีรายได้จากการขาย 4,689.33 ล้านบาท ต้นทุนขาย  3,628.91 ล้านบาท กำไรสุทธิ 308.18 ล้านบาท โดยมีรายได้หลักจากการประกอบธุรกิจผลิตและจำหน่ายเอทานอล ซึ่งมีสัดส่วนประมาณร้อยละ 70-80 ของรายได้ทั้งหมด
นอกจากนี้ บริษัทฯ มีนโยบายในการจ่ายเงินปันผลให้แก่ผู้ถือหุ้นในอัตราไม่ต่ำกว่าร้อยละ 30 ของกำไรสุทธิของงบการเงินเฉพาะกิจการ ภายหลังจากการหักภาษีเงินได้นิติบุคคลและทุนสำรองต่างๆ ทุกประเภทตามกฎหมายและข้อบังคับของบริษัทฯ